KOMISIJOS REGLAMENTAS (EB) Nr. 379/2009
2009 m. gegužės 8 d.
dėl leidimo naudoti 6-fitazę EC 3.1.3.26 naujai paskirčiai kaip mėsinių viščiukų, mėsinių kalakutų, vištų dedeklių, mėsinių ančių, atjunkytų paršelių, penimų kiaulių ir paršavedžių pašarų priedą (leidimo turėtojas - Danisco Animal Nutrition, juridinis asmuo Danisco (UK) Limited)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka.
(2)
Pagal Reglamento (EB) Nr. 1831/2003 7 straipsnį buvo pateiktas prašymas suteikti leidimą naudoti šio reglamento priede nurodytą preparatą. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį.
(3)
Prašymas pateiktas dėl leidimo naudoti iš Schizosaccharomyces pombe (ATCC 5233) pagamintą preparatą 6-fitazę EC 3.1.3.26 naujai paskirčiai kaip mėsinių viščiukų, mėsinių kalakutų, vištų dedeklių, mėsinių ančių, atjunkytų paršelių, penimų kiaulių ir paršavedžių pašarų priedą; preparatas priskirtinas „zootechninių priedų“ kategorijai.
(4)
Neterminuotas leidimas naudoti iš Schizosaccharomyces pombe (ATCC 5233) pagamintą preparatą 6-fitazę EC 3.1.3.26 mėsiniams viščiukams buvo suteiktas Komisijos reglamentu (EB) Nr. 1743/2006 (2), o leidimas naudoti minėtą preparatą dešimt metų mėsiniams viščiukams, mėsiniams kalakutams, vištoms dedeklėms, mėsinėms antims, atjunkytiems paršeliams, penimoms kiaulėms ir paršavedėms - Komisijos reglamentu (EB) Nr. 785/2007 (3).
(5)
Buvo pateikta naujų duomenų, kuriais pagrindžiamas prašymas leisti naudoti iš Schizosaccharomyces pombe (ATCC 5233) pagamintą preparatą 6-fitazę EC 3.1.3.26 mėsiniams viščiukams, mėsiniams kalakutams, vištoms dedeklėms, mėsinėms antims, atjunkytiems paršeliams, penimoms kiaulėms ir paršavedėms.
(6)
Europos maisto saugos tarnyba (toliau - tarnyba) 2008 m. gruodžio 10 d. nuomonėje (4) pareiškė, kad 2006 m. spalio 17 d. jos pateikta nuomonė (5) visiškai taikoma naujos sudėties 6-fitazei EC 3.1.3.26. Todėl tarnyba padarė išvadą, kad iš Schizosaccharomyces pombe (ATCC 5233) pagamintas naujos sudėties preparatas 6-fitazė EC 3.1.3.26 yra veiksmingas nustatytų rūšių gyvūnams ir saugus gyvūnų sveikatai, žmonių sveikatai ir aplinkai. Tarnyba rekomenduoja atitinkamas naudotojų saugos priemonės. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patikrino pašarų priedo kiekio pašaruose analizės metodo ataskaitą, kurią pateikė Reglamentu (EB) Nr. 1831/2003 įsteigta Bendrijos etaloninė laboratorija.
(7)
Atlikus preparato vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos įvykdytos. Todėl reikėtų leisti naudoti šį preparatą, kaip nurodyta šio reglamento priede.
(8)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą preparatą, priklausantį „zootechninių priedų“ kategorijai ir funkcinei „virškinimo stimuliatorių“ grupei, leidžiama naudoti kaip gyvūnų mitybos priedą minėtame priede nustatytomis sąlygomis.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. gegužės 8 d.